ສປຊ ໃຫ້ຄຳໝັ້ນສັນຍາໜູນຊ່ວຍຫວຽດນາມປັບປຸງລະບົບປົກປ້ອງເດັກນ້ອຍແຫ່ງຊາດ
(ພາບປະກອບ)
ວັນທີ 22/06 ຜູ້ຕາງໜ້າສະຫະປະຊາຊາດປະຈຳ ຫວຽດນາມ ຈັດການປະຊຸມຂ່າວ ເນື່ອງໃນໂອກາດສິ້ນສຸດການຢ້ຽມຢາມ ແລະ ເຮັດວຽກຢູ່ ຫວຽດນາມ ລະຫວ່າງວັນທີ 19 – 22/06 ຂອງທ່ານນາງ Marta Santos Pais ຜູ້ຕາງໜ້າພິເສດຂອງທ່ານເລຂາທິການໃຫຍ່ສະຫະປະຊາຊາດກ່ຽວກັບບັນຫານຳໃຊ້ຄວາມຮຸນແຮງສຳລັບເດັກນ້ອຍ. ກ່າວຄຳເຫັນທີ່ການປະຊຸມຂ່າວ ທ່ານນາງ Marta Santos Pais ສະແດງຄວາມພາກພູມໃຈຕໍ່ບັນດາຄຳໝັ້ນສັນຍາຂອງລັດຖະບານ ແລະ ບັນດາອົງການຈັດຕັ້ງມະຫາຊົນຕ່າງໆ ເຊິ່ງປະຕິບັດໄດ້ໃນວຽກງານປົກປ້ອງເດັກນ້ອຍຢູ່ ຫວຽດນາມ. ທ່ານນາງ Marta Santos Pais ແບ່ງປັນວ່າ: ເລື່ອງ ຫວຽດນາມ ຮັບຮອງເອົາກົດໝາຍວ່າດ້ວຍການປົກປ້ອງ, ສົ່ງເສີມ ແລະ ສຶກສາເດັກນ້ອຍສະບັບປັບປຸງ ພ້ອມກັບຕາໜ່າງພະນັກງານສັງຄົມທີ່ໝັ້ນຄົງເຂັ້ມແຂງ ນັ້ນແມ່ນມີບົດບາດສຳຄັນຊ່ວຍໃຫ້ນະໂຍບາຍກົດໝາຍກາຍເປັນຮົ້ວສະກັດກັ້ນສະພາບການໃຊ້ຄວາມຮຸນແຮງຕໍ່ເດັກນ້ອຍຢ່າງມີປະສິດທິຜົນ. ທ່ານນາງ Marta Santos Pais ໃຫ້ຮູ້ວ່າ: ໃນແຜນການຍຸດທະສາດສະຫະປະຊາຊາດໜຶ່ງດຽວໄລຍະ 2017 – 2021, ບັນດາອົງການສະຫະປະຊາຊາດ ໃຫ້ຄຳໝັ້ນສັນຍາໜູນຊ່ວຍລັດຖະບານ ຫວຽດນາມ ໃນການປັບປຸງລະບົບປົກປ້ອງເດັກນ້ອຍແຫ່ງຊາດ, ປ່ຽນແປງຄວາມຮັບຮູ້ ແລະ ທ່າທີຂອງສັງຄົມກ່ຽວກັບສະພາບໃຊ້ຄວາມຮຸນແຮງຕໍ່ເດັກນ້ອຍ. ສະໜອງຂໍ້ມູນ, ແບ່ງປັນບົດຮຽນກ່ຽວກັບວຽກງານປົກປ້ອງ ແລະ ສົ່ງເສີມເດັກນ້ອຍຂອງບັນດາປະເທດໃນພາກພື້ນ ກໍ່ຄືຂອງສະຫະປະຊາຊາດ.
(ແຫຼ່ງຄັດຈາກ VOV)